Namibiese dramaturg keer triomfantelik terug - Kuns En Vermaak - Republikein
Tuesday, July 28th, 03:14:40
Ná hy vyf jaar van die toneelwêreld afwesig was, het hy nou sy eerste politieke hofdrama met ‘n satiriese inslag voltooi. Die ironies getitelde drama I am NOT corrupt is op ‘n ware Namibiese hofsaak geskoei.
Die internasionaal-bekroonde Namibiër, mnr. Frederick B. Philander, is bekend as die plaaslike dramaturg wat van die eerste volwasse naaktonele op die planke gebring het, ‘n blik gebied het op die uitbuiting van vroue in skoonheidswedstryde tydens die laat negentigs (The Beauty Contest) en baie ander sosio-politiese toneelstukke neergepen het.
Philander se niewinsgewende en pasaangeënde teatergroep, Committed Artists of Namibia, gebruik dié keer die groeiende golf van korrupsie, wat dreig om die ekonomie en sosiale pols van die nasie te vernietig, as basis.
“Skrywers soos ek het oor die jare fyn waargeneem hoe die ekonomie geplunder is deur mense met donker motiewe, sonder enige nagevolge. Die mense het geen nasietrots nie, en het my hand gedwing om die pen op te tel namens die armste armes in Namibië,” het Philander in ‘n verklaring gesê.
Volgens hom is die kern van die toneelstuk ‘n narratief van die misbruik van mag in ‘n moderne opset.
Manipulasie, opportunisme, ironie, teistering, afknouing, godsdienstige fanatici, absurditeit en komplotte van ‘n Shakespeariaanse aard ter voordeel van ‘n handjievol mense, word in die toneel vervleg.
“Ek het die uitdagende- en waaghalsige toneelstuk, my vyftiende, geskryf uit inherente patriotisme, ‘n burgerlike verantwoordelikheid en ‘n diepgewortelde sosiale verantwoordelikheid om die nasie te help opvoed. Die stuk dien ook as ‘n waarskuwing vir dié met kriminele motiewe wat die nasie skade wil aandoen,” het die veteraan-dramaturg gesê.
In 1996 het Philander die New York Drama Competition gewen met King of the Dump, ‘n toneelstuk oor armoede as ‘n wêreldwye verskynsel. In reaksie hierop het Errickson Shilemba in 2018 ‘n kritiese proefskrif vir ‘n meestersgraad in Engelse literatuur by die Universiteit van Namibië (Unam) ingedien.
Hy het oor vier dekades twee bundels van eenman- en veelkarakter-toneelstukke met ‘n sosio-politiese tema gepubliseer. Van sy veelbekroonde toneelstukke is al suksesvol by kunstefeeste en by universiteite in lande soos Engeland, Swede, Finland, België en Suid-Afrika opgevoer.
The Beauty Contest, Philander se mees suksesvolle toneelstuk, het in die negentigs alle taboes oorbrug in ‘n destyds-konserwatiewe Namibiese samelewing.
Die kontemporêre toneelstuk is uiteindelik bekroon ná dit vir drie opeenvolgende jare by die Grahams Town Arts Festival in Suid-Afrika opgevoer is.
Oudisies vir die toneelstuk, wat in Mei vanjaar op die planke gaan wees, sal môre (15 Feb) om 09:00 by die Teaterskool plaasvind. Namibiese akteurs wat belang stel kan 081 717 2406 vir meer inligting skakel.